Document ID: 32014D0237

KOMISIJOS ĮGYVENDINIMO SPRENDIMAS
2014 m. balandžio 24 d.
dėl priemonių, kuriomis siekiama neleisti patekti į Sąjungą ir joje išplisti kenksmingiesiems organizmams, taikymo tam tikriems Indijos kilmės vaisiams ir daržovėms
(pranešta dokumentu Nr. C(2014) 2601)
(2014/237/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams arba augaliniams produktams kenksmingų organizmų įvežimo į Bendriją ir išplitimo joje (1), ypač į jos 16 straipsnio 3 dalies trečiąjį sakinį,
kadangi:
(1)
valstybių narių atlikti augalų sveikatos patikrinimai (buvo patikrintos tam tikrų Indijos kilmės augalų ir augalinių produktų siuntos) parodė, kad siuntos būdavo dažnai sulaikomos jose aptikus kenksmingųjų organizmų, daugiausia Tephritidae (ne europinių), Thrips palmi Karny arba Bemisia tabaci Genn. Nuo 2010 m. nuolat daugėja sulaikomų Indijos kilmės siuntų, kuriose yra kenksmingųjų organizmų, skaičius. Daugelis sulaikymo atvejų susiję su Colocasia sp. augalais, išskyrus sėklas ir šaknis, ir Mangifera L., Momordica L., Solanum melongena L. ir Trichosanthes L. augalais, išskyrus sėklas (toliau - minėtos prekės);
(2)
Indijoje Komisijos atlikti auditai, visų pirma 2010 ir 2013 m., rodo, kad fitosanitarijos eksporto sertifikavimo sistemoje yra trūkumų. Nepaisant Indijos patikinimų ir veiksmų sulaikymo atvejų skaičius 2013 m. toliau didėjo;
(3)
atsižvelgiant į šių auditų rezultatus ir sulaikymo atvejų skaičių padaryta išvada, kad dabartinės fitosanitarinės apsaugos priemonės nėra pakankamos norint užtikrinti, kad siuntos nebūtų užkrėstos kenksmingaisiais organizmais arba kad būtų sprendžiamas klausimas dėl kenksmingųjų organizmų patekimo į Sąjungą su importuojamomis minėtomis prekėmis rizikos;
(4)
turėtų būti imtasi priemonių, skirtų spręsti klausimą dėl rizikos, kurią kelia minėtų Indijos kilmės prekių importas į Sąjungą. Todėl turėtų būti uždrausta įvežti į Sąjungą minėtas Indijos kilmės prekes;
(5)
siekiant spręsti klausimą dėl išliekančios patekimo rizikos ir suteikti Indijai galimybę atnaujinti sertifikavimo sistemą, priemonės turėtų galioti iki 2015 m. gruodžio 31 d.;
(6)
šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Draudžiama įvežti į Sąjungos teritoriją Indijos kilmės Colocasia sp. augalus, išskyrus sėklas ir šaknis, ir Mangifera L., Momordica L., Solanum melongena L. ir Trichosanthes L. augalus, išskyrus sėklas.
2 straipsnis
Šis sprendimas baigia galioti 2015 m. gruodžio 31 d.
3 straipsnis
Šis sprendimas skirtas valstybėms narėms.
Priimta Briuselyje 2014 m. balandžio 24 d.

Labels: 3
20
18
6